**Bindal** (sørsamisk: *Bindaelie*) er en kommune på Helgeland i Nordland. Kommunen ligger helt sør i fylket og grenser til Trøndelag. Den grenser i nord mot Sømna og Brønnøy, i øst mot Grane, i øst og sørøst mot Namsskogan, i sør mot Høylandet og Nærøysund og i vest mot Leka.

Kretsen Lande-Tosbotn ble overført fra Bindal til Brønnøy den 1. januar 1964.

I forbindelse med fylkes- og kommunereformen gjorde Stortinget i juni 2017 et vedtak om at Bindal skulle slås sammen med Leka, Vikna og Nærøy og legges til Trøndelag fylke. Det tok likevel ikke mange måneder før vedtaket ble omgjort.

Geografi
--------

Landmerker i Bindal, inkludert Heilhornet.
Kommunen strekker seg fra kysten og et godt stykke innover i fjellområdene mot Majavatn.
Det høyeste fjellet i kommunen er Tjeldviktinden, men det mest kjente og nest høyeste er Heilhornet.

Berggrunnen består av den såkalte *Bindal-granitten* som er en grovt porfyrisk granitt som har intrudert prekambriske gneiser og overliggende sedimentære kaledonider. På vestsiden har intrusjonen veltet kaledonidene over til inversjon. Kaledonidene er en fortsettelse av skyvedekkene i Grongfeltet.

Historie
--------

Ved folketellingen i 1900 var det 2 553 innbyggere i Bindal. Bindal Sparebank ble stiftet i 1907, og i 1909 ble Indre Bindalens telefonselskab stiftet.

Bindal hadde 2 502 innbyggere ved folketellingen i 1910.

Bindal Samvirkelag ble stiftet i 1917. I 1922 brant Nordhorsfjord Handelssted helt ned til grunnen. Bindalsbruket, som på den tiden var eid av et par Oslo-banker, brant ned i 1928. Bruket ble bygget opp igjen seks år etter i 1934.

### Gullfunn

I 1923 opplevde bygda funn av en av verdens rikeste gullårer, og det ble påvist arsenholdig kis ved Tosenfjorden. I 1935 sendte Kolsvik malmfelter 40 tonn med gullholdig malm til Boliden Rönnskär i Skelleftehamn.

I 1938 stod en gruppe aksjonærer bak en søknad til staten om tilskudd for utvinning av gull. I lokale medier ble det publisert optimistiske prognoser om at produksjonen kunne gi opp mot 150 stillinger. Utvinningen tok ikke av, og i 1986 ble leting etter gull innstilt.

Bindal Gruver AS, som var heleid av svenske Gexco AB, gjennomførte prøveboringer i Bogdalen i 2005–2006. Det ble anslått å være 15 tonn gull i fjellet. Et gjennomsnitt på 3–5 g gull per tonn stein regnes som tilstrekkelig for regulær drift.

Utdanning
---------

I 1904 ble Vassås skole ferdigstilt. I 1954 ble nye Vassås skole bygget. I 1970 skiftet skolen navn til Terråk skole, og i 2019 stod nye Terråk skole ferdigbygget.

Næringsliv
----------

Viktige næringsveier er akvakultur, jord- og skogbruk samt samisk reindrift. 

Den største bedriften i kommunen var dørprodusenten Bindalsbruket, som også var en av de største dørprodusentene i Norge, med ca. 130 ansatte. Bindalsbruket var en del av Trenorgruppen. Bindalsbruket ble erklært konkurs i 2013. 

Per 2015 var flere bedrifter i gang med ny drift på tomta etter Bindalsbruket; denne utbyggingen fikk samlenavnet Bindalsbruket Næringspark. Det første firmaet som startet opp på Bindalsbruket i 2015, var NorseAqua. 

Kolsvik kraftverk ligger i kommunen og gir gode kraftinntekter.

### Båtbyggertradisjoner

Bindal har lange båtbyggertradisjoner, og det bygges fortsatt (per 2015) Nordlandsbåter rundt om i kommunen, både store båter og små modellbåter. Det tar 1–2 uker å få ferdig en modellfæring. For en god båtbygger tok det omtrent like lang tid å bli ferdig med en færing i full størrelse. 

Det arrangeres et årlig regatta for nordlandsbåter i kommunen, nærmere bestemt i kommunesenteret Terråk. Regattaen arrangeres siste helg i juni, og i 2008 var det 30-årsjubileum for «Nordlandsbåtregattaen».

Kultur
------

### Tusenårssted

Bindal kommunes tusenårssted er Kjelleidet, et naturskjønt område geografisk sentralt i kommunen. Det ligger to gamle båtdrag i området, noe som har gjort det mulig å ferdes med båt på en sikker måte over Kjelleidet. Man slapp da den værutsatte lange vegen rundt nordsiden av Bindalshalvøya. 

Valget av tusenårssted ble markert med en tilstelning i juni i 2000, da det ble oppført et nyskrevet utendørs teaterstykke der, som gav glimt fra livet i kommunen i syv forskjellige tablåer gjennom historien.

Det ble plantet tusenårstrær ved kommunens daværende fem skoler og ved tusenårsstedet. 

### Idrett

* Indre Bindal Skytterlag ble stiftet i 1866
* Åbygda idrettslag ble stiftet 28. mai 1929.
* Idrettslaget Kula på Bindalseidet ble stiftet 11. mai 1936.
* Terråk Idrettslag ble stiftet 13. oktober 1943.
* I 1967 fikk Terråk sin første lysløype.
* I 1978 ble Nordlandsbåtregattaen etablert. Det har siden vært et årlig arrangement i Terråk.

Politikk
--------

### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 79,5 | +29,1 | 503 | +41 | 13 | +4 | 3 |
| Sosialistisk Venstreparti | 20,5 | +20,5 | 130 | +130 | 4 | +4 | 2 |
| Andre |  | −49,6 |  | −456 |  | −8 |  |
| Valgdeltakelse/Total | 67,5 % | 738 | 17 | 5 |
| **Ordfører:** Frode Næsvold (Ap) | **Varaordfører:** Wenke Saltnes Ryan (Ap) |
| Merknader: Kilder:  |

### Kommunestyrevalget 2019

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Arbeiderpartiet | 50,3 | -2,1 | 462 | -40 | 9 |  | 3 |
| Bindalslista | 30,6 | +30,6 | 281 | +281 | 5 | +5 | 1 |
| Senterpartiet | 19,1 | +8,4 | 175 | +73 | 3 | +1 | 1 |
| Andre |  | -37,0 |  | -354 |  | -6 |  |
| Valgdeltakelse/Total | 80,6 % | 928 | 17 | 5 |
| **Ordfører:** Britt Helstad (Ap) | **Varaordfører:** Tor-Arne Aune (Ap) |
| Merknader: Kilder: valgresultat.no og Bindal kommune |

Annet
-----

Åbjøravassdraget som renner gjennom Åbygda, har vært en av Nordlands beste sjøørret- og lakseelver. Kraftutbyggingen i vassdraget har imidlertid ødelagt reproduksjonen i elva på grunn av liten vannføring og høy vanntemperatur. Dette har blant annet medført at fiskesykdommen PKD har rammet elva. PKD dreper yngel når vanntemperaturen blir for høy. Situasjonen har medført en sterk nedgang i antall fiskere som oppsøker elva, og har dermed også gått ut over inntektsgrunnlaget for grunneiere og handelsstand. Det arbeides (per 2015) for å få kraftutbyggeren til å øke vannføringen og dermed senke vanntemperatuen.

Bindal er den kommunen i Norge som har høyest andel medlemmer i Den norske kirke, med tallet 95,4 % i 2013, ifølge Statistikkbanken i SSB.

Kjente bindalinger
------------------

* Otto Sverdrup (1854–1930), polfarer, født på Horstad gård i Åbygda i Bindal
* Fredrik Paasche (1886–1943), litteraturhistoriker og professor i europeisk litteratur
* Carl Ludvig Godske (1906–1970), matematiker og meteorolog ved Universitetet i Bergen
* Arvid Sveli (1920–2018), forfatter
* Kåre Petter Hagen (1942–), professor i samfunnsøkonomi ved NHH i Bergen
* Lisbeth Berg-Hansen (1963–), fiskeri- og kystminister 2009–2013, stortingsrepresentant (Ap) 2013–2017
* Joakim Bangstad (1986–), norgesmester i skyting, født på Bangstad
* Anja Bangstad (1990–), norgesmester i skyting
* Edvard Vea Iversen (1994–), norgesmester i terrengsykling

Idrett i Bindal
---------------

* Terråk/Åbygda Fotballklubb
* Terråk I.L.
* Indre Bindal Skytterlag
* Heilhornet Skytterlag
* Kjella I.L.
* Kula I.L.
* Åbygda I.L.
* Bindal Fotball
* Bindal sykleklubb
* Bindalseidet Bridgeklubb
* Dartklubben på Holm

Referanser
----------

1. ↑  «Arealstatistikk for Norge». *Kartverket*. 1. januar 2020.
2. 1 2  «09280: Areal (km²), etter region, arealtype, statistikkvariabel og år». *Statistisk sentralbyrå*. 1. januar 2020.
3. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
4. 1 2  «Høyeste fjelltopp i hver kommune». Kartverket. Besøkt 27. juni 2017.
5. ↑  Hasselbrink, Gustav (1981). *Südlappisches wörterbuch*. Uppsala: AB LUNDEQUISTSKA BOKHANDELN. s. 333. ISBN 91-85540-14-5.
6. ↑  «Stedsnamn faktaark - for søk på stedsnavn og tilhørende fakta». *stadnamn.kartverket.no*. Besøkt 13. februar 2024.
7. ↑  NRK (8. juni 2017). «Bindal blir trøndersk». *NRK*. Besøkt 15. september 2022.
8. ↑  Stenberg, Espen Bless (21. november 2017). «Nordlandskommune forsvinner likevel ikke ut av fylket». *Avisa Nordland* **(norsk)**. Besøkt 15. september 2022.
9. ↑  Christoffer Oftedahl: *Norges geologi*. Tapir. 2. utg. 1981. ISBN 82-519-0446-3
10. 1 2 3 4  «1900-tallet i Bindal». Nordland fylkeskommune. Besøkt 21. november 2020. [*død lenke*]
11. ↑  valgresultat.no
12. ↑  «Formannskapet». Bindal kommune. Besøkt 15. desember 2023.

Eksterne lenker
---------------

* Offisielt nettsted Rediger på Wikidata

* (en) Bindal – kategori av bilder, video eller lyd på Commons Rediger på Wikidata
* (no) «Bindal» i *Store norske leksikon*
* (no) Kommunefakta Bindal - Statistisk sentralbyrå
* (no) Heile Helgeland - Bindal
* (no) Visit Helgeland - Hornriket Bindal
* (no) Bindal museum - Bindal kommune

| * v
* d
* r
Nordland |
| --- |
| Nordland | Vesterålen | 
* Andøy
* Bø
* Hadsel
* Sortland
* Øksnes

 | Norges flagg |
| Lofoten | 
* Flakstad
* Moskenes
* Røst
* Vestvågøy
* Værøy
* Vågan

 |
| Ofoten | 
* Evenes
* Lødingen
* Narvik

 |
| Salten | 
* Beiarn
* Bodø
* Fauske
* Gildeskål
* Hamarøy
* Saltdal
* Steigen
* Sørfold

 |
| Helgeland | 
* Alstahaug
* Bindal
* Brønnøy
* Dønna
* Grane
* Hattfjelldal
* Hemnes
* Herøy
* Leirfjord
* Lurøy
* Nesna
* Rana
* Rødøy
* Meløy
* Sømna
* Træna
* Vefsn
* Vega
* Vevelstad

 |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Nationalencyklopedin **·** VIAF **·** GND **·** LCCN **·** GeoNames **·** Sentralt stedsnavnregister **·** MusicBrainz
 |